Hildegunn Eggen
Store norske leksikon,Kunst og estetikk,Film, TV og teater,Norske skuespillere
Hildegunn Eggen er en norsk skuespiller, utdannet ved Statens Teaterhøgskole (1978–1981). Hun arbeidet for Nationaltheatret fra 1981 til 1985, og har vært ansatt ved Trøndelag Teater fra 1985. I 2017 mottok hun Heddaprisen i klassen for beste kvinnelige medspiller.
Teaterroller Hildegunn Eggen har markert seg i så vel klassikere som i samtidsdramatikk og musikkteater. Hun debuterte i Federico García Lorcas Bernarda Albas hus på Nationaltheatret i 1981. I 1983–1984 var hun ved Torshovteatret og medvirket blant annet i Stein Winges Shakespeare-prosjekt.Fra 1985 har hun vært ansatt ved Trøndelag Teater, der hun har spilt en rekke Ibsen-roller. Blant dem er Ingrid, Den grønnkledte og Anitra i Peer Gynt (1985), Agnes i Brand (1986), Lona Hessel i Samfundets støtter (1987),Asta Allmers i Lille Eyolf (1992), Gina i Vildanden (1995), Mor Åse i Peer Gynt (2000), Gunhild Borkman i John Gabriel Borkman (2009) og Helene Alving i Gjengangere (2012). For sistnevnte ble hun nominert til Heddaprisen. Høsten 2014 spilte hun Irene i Når vi døde våkner.Ved Trøndelag Teater har Eggen har gjort seg bemerket i moderne dramatikk, blant annet som Låvvy i Clæsh av Brynjar Aa (1986). Hennes innsats i tittelrollen i Henning Sommerro-musikalen An-Magritt i 1988 vakte oppsikt, og senere har hun blant annet spilt i Ariane Mnouchekines Mephisto (1994), Martin McDonaghs Skjønnhetsdronninga (1997) og Chaurettes Dronningene (1999).Hun har tolket rollene som Kathinka Stordal i Kranes konditori etter Cora Sandel (2004), Lilli i Willy Russells Lilli Valentin (2005) og Linda Loman i Arthur Millers En handelsreisendes død (2013). Av Jon Fosse har hun spilt Kvinna i Draum om hausten (2001). Hun hadde rollen som Mamma i Begynnelser, med tekst av Carl Frode Tiller og musikk av og med Motorpsycho. Heddaprisen mottok hun for sin rolle som Igor i Ole Johan Skjelbreds regiteaterversjon av Fjodor Dostojevskijs Brødrene Karamasov (2017).Hildegunn Eggenmottok Teaterkritikerprisen 2001/2002 for sin tolkning av tittelrollen i Bertolt Brechts Mutter Courage (2001). Hun har dessuten mottatt Gammleng-prisen (2008), Stiklestadprisen (2002) og Nord-Trøndelag fylkes kulturpris (2001). Hun ble i 2014 utnevnt til ridder av 1. klasse av St. Olavs Orden for sin innsats som skuespiller og for sin mangeårige medvirkning i Spelet på Stiklestad. TV- og filmroller Hildegunn Eggen har hatt filmroller blant annet i Ja, vi elsker (1983) og Nattseilere (1986). Blant hennes TV-roller er politimester Thorvaldsen i TV-versjonen av Anne Holts Blind gudinne (TV 2, 1997), sykepleier Marit Bonseth i Berlinerpoplene (NRK, 2007) og Ella i Himmelblå (NRK, 2010). Les mer i Store norske leksikon norsk teaterhistorie Eksterne lenker Trøndelag Teater om Hildegunn Eggen Sceneweb om Hildegunn Eggen